รัฐมนตรีประจำสำนักนายกรัฐมนตรี เปิดศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (โควิด-19)  เป็นทางการวันแรก
รัฐมนตรีประจำสำนักนายกรัฐมนตรี เปิดศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (โควิด-19) เป็นทางการวันแรก นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะผู้อำนวยการศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 (โควิด-19) แถลงข่าวเปิดศูนย์ ที่มีวัตถุประสงค์เพื่อเป็นศูนย์รวบรวมข้อมูลข่าวสาร เกี่ยวกับสถานการณ์โควิด-19 รับข้อมูลความเดือดร้อนของประชาชนในทุกมิติ จนถึงการให้ความข่วยเหลือเยียวยาอย่างทันท่วงที โดยจะทำหน้าที่บำบัดทุกข์ บำรุงสุขให้กับประชาชน ผ่าน สายด่วน 1111 รับบริจาคเงินและสิ่งของตามระเบียบเพื่อบรรเทาการแพร่ระบาดของโรค แถลงข่าวทุกวัน เว้นวันหยุด แต่หากมีความจำเป็นเร่งด่วนก็จะแถลงในวันหยุดด้วย นายถนอม อ่อนเกตุพล โฆษกศูนย์แถลงข่าวฯ กล่าวว่า ศูนย์นี้จะเป็นการให้ความรู้ความเข้าใจกับประชาชน นอกเหนือจากที่กระทรวงสาธารณสุขแถลงข่าวประจำวัน โดยจะมีการแถลงข่าวทุกวัน 14.00 น.-15.00 น.นายแพทย์รุ่งเรือง กิจผาติ ที่ปรึกษาโฆษกกระทรวงสาธารณสุข กล่าวถึงมาตรการคัดกรองว่า หากพบผู้ที่มีอาการไม่สบายตั้งแต่ที่สนามบินจะมีการส่งไปยังโรงพยาบาลในสังกัดทันที นอกจากนี้จะนำบุคคลที่กลับมาจากพื้นที่เสี่ยงไปยังจุดรับรองที่ได้จัดเตรียมไว้ ส่วนที่มาจากพื้นที่เสี่ยงน้อยจะให้อยู่พื้นที่ที่เหมาะสม พร้อมทั้งยืนยันว่ากระทรวงสาธารณสุขทราบข้อมูลทุกคนที่เดินทางเข้าประเทศไทย เพราะได้ประสานกับ ตม. และมีการตรวจคัดกรอง พร้อมทั้งจะให้ความรู้และข้อปฎิบัติ แก่ผู้ที่เดินทางกลับ รวมทั้งการติดตามถึงที่พักอาศัยและสามารถไปรับตรวจผู้ป่วยได้อย่างรวดเร็ว แต่หากผู้ที่เดินทางกลับมาจากกลุ่มประเทศเสี่ยงและไม่ให้ความร่วมมือจะมีการบังคับใช้มาตรการทางกฎหมายต่อไป แต่ยืนยันว่าผู้ที่อยู่ในกรณีนี้ในจำนวนน้อยส่วนใหญ่ให้ความร่วมมือ พร้อมกันนี้ยังกล่าวย้ำว่า เชื้อโควิด-19 จะไม่สามารถติดต่อจากคนสู่คนได้ในระยะเกิน 1 เอื้อมแขน เพราะไวรัสจะตกลงพื้นก่อน ส่วนมากจะติดจากการจับและสัมผัส โดยหากมีข้อสงสัย สามารถสอบถามมายัง สายด่วน1422 กรมควบคุมโรคด้านนายสมคิด จันทมฤก รองปลัดกระทรวงมหาดไทย และโฆษกกระทรวงมหาดไทย ระบุว่า จะมีการส่งข้อมูลไปยังผู้ว่าราชการจังหวัด นายอำเภอและท้องถิ่นเพื่อให้ติดตามเฝ้าระวังบุคคลที่กลับมาจากประเทศเสี่ยง มั่นใจกลไกของท้องที่ท้องถิ่นและความร่วมมือกับทุกหน่วยงานทั้งในส่วนของสาธารณสุขจังหวัด อาสาสมัครสาธารณสุขหมู่บ้านและบุคลากรของโรงพยาบาลส่งเสริมสุขภาพประจำตำบล จะสามารถดูแลผู้ที่เดินกลับภูมิลำเนาได้อย่างมีประสิทธิภาพและในขณะนี้ในส่วนของสถานที่มีความพร้อมและเป็นไปตามมาตรฐานความปลอดภัยของกระทรวงสาธารณสุข